Lisa

KINNITATUD

Laheda Vallavolikogu

10.06.2015 otsusega nr 10

**SIHTASUTUS TILSI PEREKODU PÕHIKIRI**

**§ 1. Põhikirja reguleerimisala**

Käesolevas põhikirjas sätestatakse Sihtasutus Tilsi Perekodu tegevuse eesmärgid, ülesanded ja juhtimise korraldamine, aruandluse teostamine, järelevalve, asjaajamise ja finantseerimise alused ning tegevuse lõpetamine.

**§ 2. Nimi ja asukoht**

(1) Sihtasutuse nimi on Sihtasutus Tilsi Perekodu (edaspidi nimetatud Sihtasutus).

(2) Sihtasutuse asukoht on Laheda vald, Põlva maakond, Eesti Vabariik.

**§ 3. Õiguslik alus ja seisund**

(1) Sihtasutus on eraõiguslik juriidiline isik, millel ei ole liikmeid ning mis on loodud vara

valitsemiseks ja kasutamiseks põhikirjaliste eesmärkide saavutamiseks ning mis juhindub

tegevuses Eesti Vabariigi seadustest, asutamise otsusest, käesolevast põhikirjast ja muudest

sellekohastest õigusaktidest.

(2) Sihtasutusel on oma nimega pitsat, pangaarved ja sümboolika.

(3) Sihtasutuse asutajaks on Laheda vald.

(4) Sihtasutus on asutatud määramata ajaks.

(5) Sihtasutusel ei ole soodustatud isikuid.

**§ 4. Tegevuse eesmärk**

Sihtasutuse põhieesmärgiks on sotsiaalhoolekande teenuste osutamine ning sellealane

arendustegevus Laheda vallas, sealhulgas orbudele ja vanemliku hoolitsuseta jäänud lastele

nende põhivajaduste rahuldamiseks peresarnaste elutingimuste võimaldamine, neile turvalise

ja arenguks soodsa elukeskkonna loomine ning laste ettevalmistamine võimetekohaseks

toimetulekuks täiskasvanuna.

**§ 5. Ülesanded**

(1) Tegevuse eesmärkide saavutamiseks sihtasutus:

1) osutab perekoduteenust orbudele ja vanemliku hoolitsuseta lastele;

2) osutab lapsehoiuteenust, sealhulgas ka raske ja sügava puudega lastele;

3) korraldab sõltuvalt vajadustest ja sihtasutuse võimalustest lastele ning lastega peredele

teisi sotsiaal-, tervishoiu- ja hariduse valdkonna teenuseid;

4) aitab kaasa Laheda valla arengukavas sotsiaalhoolekannet ja haridust puudutava osa

väljatöötamisele ning elluviimisele.

(2) Haldab rajatisi kooskõlas püstitatud eesmärkidega.

(3) Teeb koostööd riigi ja kohalike omavalitsuste asutustega, sotsiaal-ja tervishoiutöötajate

kutseliitudega ja teiste vabatahtlike ühendustega ning samas valdkonnas tegutsevate

rahvusvaheliste organisatsioonidega.

**§ 6. Juhtimine**

(1) Sihtasutuse juhtimisorganid on nõukogu ja juhatus.

(2) Nõukogu liikmed nimetab vallavalitsus.

(3) Juhatuse liige määratakse nõukogu poolt.

**§ 7. Nõukogu**

(1) Sihtasutusel on kuni viieliikmeline (5) nõukogu.

(2) Nõukogu liikmete volituste kestus on viis (5) aastat.

(3) Nõukogu pädevus:

1) teeb muudatusi juhatuse liikmete koosseisus ja teostab järelevalvet juhatuse tegevuse

üle, määrab juhatuse liikme tasu suuruse ja sõlmib lepingu juhatuse liikmega;

2) kinnitab sihtasutuse majandusaasta aruande ja eelarve ning vara kasutamise ja

käsutamise üldise korra, samuti sisekontrolli teostamise korra;

3) kinnitab sihtasutuse põhitegevusega seotud tasuliste teenuste hinnakirja, juhatuse poolt

esitatud sihtasutuse arengukava ning iga-aastased tegevuse eesmärgid ja tegevuskava,

samuti sihtasutuse personali tulemustasustamise põhimõtted ja juhatuse liikme tulemustasustamise suuruse;

4) annab nõusoleku sihtasutuse omandis oleva kinnisvara võõrandamiseks ja asjaõigusega koormamiseks, registrisse kantud vallasvara võõrandamiseks ja laenukohustuste võtmiseks;

5) annab nõusoleku muude tehingute teostamiseks, mis väljuvad igapäevase

majandustegevuse raamidest;

6) kinnitab sihtasutuse pitsati ja logo kujunduse ning kasutamise korra;

7) esindab sihtasutust vaidlustes ja tehingute tegemisel juhatuse liikmetega;

8) kinnitab juhatuse liikmele ülesannete täitmise eest makstava tasu suuruse ja maksmise

korra;

9) teeb muid käesoleva põhikirja ja õigusaktide alusel tema pädevusse kuuluvaid toiminguid.

(4) Nõukogu õigused:

1) saada juhatuselt teavet sihtasutuse tegevuse kohta ning nõuda juhatuselt tegevusaruannet ja bilansi koostamist;

2) tutvuda kõigi sihtasutuse dokumentidega ning kontrollida raamatupidamise õigsust, vara olemasolu, samuti sihtasutuse tegevuse vastavust seadusele ja põhikirjale.

(5) Nõukogu liikmed valivad endi hulgast poolhäälte enamusega esimehe, kes korraldab

nõukogu tegevust. Isiku valimisel loetakse valituks kandidaat, kes sai teistest enam hääli.

Häälte võrdse jagunemise korral heidetakse liisku.

(6) Igal nõukogu liikmel on üks hääl. Nõukogu liikmel ei ole õigust hääletamisest keelduda

ega jääda erapooletuks.

(7) Vallavalitsus võib oma otsusega nõukogu liikme igal ajal, sõltumata põhjustest, tagasi

kutsuda.

(8) Nõukogu liikmest tagasiastumiseks peab nõukogu liige esitama kirjaliku avalduse

vallavalitsusele.

(9) Nõukogu koosolekud toimuvad vastavalt vajadusele, kui mitte harvemini kui üks kord

kvartalis nõukogu poolt määratud ajal ja kohas. Nõukogu koosoleku toimumise aeg, koht ja

päevakord teatatakse nõukogu liikmetele kirjalikult viis päeva ette. Koosoleku kutsub kokku

nõukogu esimees või tema poolt määratud nõukogu liige.

(10) Nõukogu koosolek on otsustusvõimeline, kui sellest võtavad osa üle poole nõukogu

liikmetest.

(11) Nõukogu koosolek kutsutakse kokku, kui seda nõuab nõukogu liige, juhatus või

audiitor.

(12) Nõukogu koosoleku käik protokollitakse. Protokollile kirjutavad alla kõik koosolekul

osalenud nõukogu liikmed. Protokolli kantakse nõukogu liikme eriarvamus, mille ta kinnitab

oma allkirjaga.

(13) Nõukogu otsus on vastu võetud, kui hääletamisel saavutatakse poolthäälte enamus.

Häälte võrdsel jagunemisel peetakse läbirääkimisi hääletamisel poolthäälte enamuse

saavutamiseni.

(14) Nõukogu võib teha otsuse koosolekut kokku kutsumata, kui otsuse poolt hääletavad

kirjalikult kõik nõukogu liikmed.

(15) Nõukogu liikmetele võib maksta tema ülesannete ja sihtasutuse majanduslikule

olukorrale vastavat tasu. Tasu suuruse ja maksmise kord kehtestatakse asutaja poolt.

**§ 8. Juhatus**

(1) Sihtasutuse juhatus on kuni kolmeliikmeline (3).

(2) Juhatuse volituse kestus on viis (5) aastat. Juhatuse liikmega sõlmib nõukogu esimees

tähtajalise lepingu, milles fikseeritakse juhatuse liikme õigused ja kohustused ning vastutus,

samuti tasu suurus ja maksmise kord juhatuse liikme üleannete täitmise eest.

(3) Nõukogu võib juhatuse liikme tagasi kutsuda ainult mõjuval põhjusel, milleks on

eelkõige kohustuste olulisel määral täitmata jätmine või võimetus sihtasutust juhtida. Temaga

sõlmitud lepingust tulenevad õigused ja kohustused lõpevad vastavalt lepingule.

(4) Juhatuse pädevus:

1) juhib sihtasutuse tegevust;

2) esindab sihtasutust;

3) sõlmib lepinguid sihtasutuse nimel oma pädevuse piirides, omab tööandja õigusi

(õigus sõlmida ja üles öelda töölepinguid);

4) koostab sihtasutuse eelarve ja korraldab sihtasutuse raamatupidamist;

5) annab välja käskkirju ja teeb korraldusi sihtasutuse töö sisemiseks korraldamiseks,

kinnitab sihtasutuse tööks vajalikud juhendid ja eeskirjad;

6) määrab sihtasutuse töötajate töötasu suuruse lähtudes nõukogu poolt kinnitatud

eelarvest ja muudest töötasustamise põhimõtetest;

7) valdab, kasutab ja käsutab sihtasutuse vara vastavalt nõukogu poolt kehtestatud

sihtasutuse vara valdamise, kasutamise ja käsutamise korrale;

(5) Juhatuse ülesanded:

1) koostada ning esitada igal aastal sihtasutuse eeloleva aasta eelarve projekt nõukogule

kinnitamiseks hiljemalt 1. detsembriks;

2) järgida sihtasutuse juhtimisel nõukogu seaduslikke korraldusi. Tehinguid, mis

väljuvad igapäevase tegevuse raamidest, võib juhatus teha ainult nõukogu nõusolekul;

3) anda nõukogu liikmetele vajalikku teavet juhtimise kohta ja esitama nende nõudel

vastava aruande;

4) esitada nõukogule vähemalt kord poolaastas ülevaate sihtasutuse majandustegevusest

ning majanduslikust seisundist, samuti teatama kohe sihtasutuse majandusliku seisundi

olulisest halvenemisest ja muudest sihtasutuse majandustegevusega seotud olulistest

asjaoludest;

5) koostada pärast majandusaasta lõppu raamatupidamise aastaaruande ja tegevusaruande seaduses sätestatud korras ning esitada aruanded koos audiitori järeldusotsusega kinnitamiseks nõukogule hiljemalt nelja kuu jooksul majandusaasta lõppemisest;

6) koostada ja esitada sihtasutuse arengukava nõukogule kinnitamiseks ning teha jooksvalt ettepanekud arengukava muutmiseks;

7) täita kõiki muid sihtasutuse juhtimisega seonduvaid ülesandeid ja kohustusi, mis ei kuulu seaduse ja käesoleva põhikirja kohaselt nõukogu pädevusse.

**§ 9. Vara ja selle üleandmise kord**

(1) Sihtasutusele kantakse üle raha selleks avatud pangaarvele. Raha ülekandmise aluseks

on projektidest ja lepingutest tulenevad kohustused ning kokkulepped.

(2) Mitterahalise sissemaksena vara üleandmise aluseks on vara üleandmise-vastuvõtmise

lepingud ning -aktid. Vara väärtuse hindamise aluseks on asja või õiguse harilik väärtus.

Hindamist teostab vajadusel sõltumatu ekspert.

(3) Sihtasutusele antava vara vastuvõtmist korraldab juhatus, informeerides nõukogu

sihtasutusele üleantavast varast.

(4) Juhatus peab sihtasutusele üleantud ja sihtasutuse poolt soetatud varade registrit, kus

fikseeritakse vara harilik väärtus üleandmise ja soetamise hetkel.

(5) Sihtasutusele tehtud sihtotstarbelisi annetusi kasutatakse annetuse tegija poolt näidatud

tingimusel ja korras. Sihtasutuse juhatus ei või vastu võtta sihtotstarbelisi annetusi, mis ei

lange kokku sihtasutuse eesmärkidega, samuti sihtotstarbelisi annetusi, mis on eetika või

seadusevastased.

(6) Sihtasutuse vara moodustub:

1) asutamisel üle antud varast;

2) asutaja sissemaksetest;

3) majandustegevusest laekunud tuludest;

4) sihtotstarbelistest eraldistest ja projektidest;

5) riiklikest toetustest;

6) Eesti ja välisriikide krediidiasutuste laenudest;

7) annetustest ja sponsorlusest ja muudest kolmandate isikute poolt eraldatud vahenditest;

8) abiprogrammidest ja fondidest saadavatest toetustest;

9) muudest laekumistest (omavalitsused, lapsevanemad jne).

**§ 10. Vara kasutamise ja käsutamise kord**

Sihtasutuse vara kasutatakse üksnes tema tegevuse põhikirjaliste eesmärkide saavutamiseks.

**§ 11. Audiitor**

(1) Audiitorite arvu määrab ja audiitori nimetab nõukogu, kes määrab ka nende tasustamise

korra. Audiitoriks võib olla isik, kellele on see õigus antud seaduse alusel.

(2) Audiitori nimetamiseks peab olema tema kirjalik nõusolek, mis tuleb koos audiitorite

nimekirjaga esitada registri pidajale.

(3) Audiitoriks ei või olla juhatuse ega nõukogu liige, ega sihtasutuse töötaja, samuti nendega võrdset majanduslikku huvi omavad isikud.

(4) Audiitori võib nimetada ühekordse audiitorkontrolli tegemiseks või kolmeks (3) aastaks.

(5) Audiitori võib nõukogu igal ajal tagasi kutsuda olenemata põhjusest. Sel juhul nimetab

nõukogu uue audiitori.

**§ 12. Aruandlus ja kontroll**

(1) Pärast majandusaasta lõppu koostab juhatus raamatupidamise aastaaruande ja

tegevusaruande seaduses sätestatud korras.

(2) Kinnitatud majandusaasta aruandele kirjutab alla juhatuse liige.

(3) Juhatus esitab kinnitatud majandusaasta aruande registrile kuue kuu jooksul

majandusaasta lõpust.

(4) Sihtasutuse majandusaasta algab 1. jaanuaril ja lõpeb 31. detsembril.

**§ 13. Põhikirja muutmine**

(1) Kuni sihtasutuse registrisse kandmiseni võivad asutajad asutamisotsuse tühistada või

seda muuta või muuta põhikirja.

(2) Asutajad võivad põhikirja muuta üksnes muutunud asjaolude arvessevõtmiseks,

järgides sihtasutuse eesmärki või muudel seadusega lubatud juhtudel. Põhikirja muutmine

jõustub muudatuste registrisse kandmisest.

**§ 14. Ühinemine, jagunemine ja tegevuse lõpetamine**

(1) Sihtasutuse ühinemine, jagunemine ja tegevuse lõpetamine toimub seaduses sätestatud

korras.

(2) Sihtasutuse lõpetamise otsustab asutaja.

(3) Sihtasutuse lõppemisel toimub selle likvideerimine.

(4) Sihtasutuse likvideerijad määrab asutaja. Sundlõpetamise korral määrab likvideerijad kohus, kes määrab ka likvideerijate tasustamise korra ja tasu suuruse.

(5) Sihtasutuse juhatus esitab avalduse likvideerijate registrisse kandmiseks.

(6) Likvideerijatel on juhatuse ja nõukogu õigused ja kohustused, mis ei ole vastuolus

likvideerimise eesmärgiga.

(7) Sihtasutuse likvideerimisel lähevad allesjäänud varad pärast võlausaldajate nõuete

rahuldamist Laheda vallale, avalik-õiguslik juriidilisele isikule, või samalaadsete eesmärkidega sihtasutusele kes tegutsevad hoolekandeteenuse osutamisel.